ЛIы и ныбжьыр къызэрабжыр ищIа Iуэхущ
Иджыблагъэ Къэбэрдей Адыгэ Хасэм Iуэху гуапэ щекIуэкIащ. Абхъазым и щхьэхуитщIыжакIуэхэм я зэгухьэныгъэу КъБР-м щыIэм и жэрдэмкIэ къызэрагъэпэща зэIущIэм Абхъазым щекIуэкIа зауэм лIыхъужьыгъэ щызезыхьа ди щIалэхэм я щIыбагъ къыдэтахэу, лъэныкъуэ куэдкIэ защIэзыгъэкъуахэу Дунейпсо Адыгэ Хасэм и тхьэмадэ Сэхъурокъуэ Хьэутий, Къэбэрдей Адыгэ Хасэм и тхьэмадэ ХьэфIыцIэ Мухьэмэд, КъБР-м щэнхабзэмкIэ и министр Къумахуэ Мухьэдин сымэ «Псэм и пэ — напэ» медалыр иратащ.
Абхъазым и шхьэхуитщIыжакIуэхэм я зэгухьэныгъэу КъБР-м щыIэм и тхьэмадэ Яхэгуауэ Казбек (ижьымкIэ етIуанэщ) медалхэр яритыжащ Сэхъурокъуэ Хьэутий, ХьэфIыцIэ Мухьэмэд, Къумахуэ Мухьэдин сымэ.
— Зауэр увыIа къудейуэ Нэхущ Заурбий, Аттаев Жэмал сымэ хэту зы гуп дызэрыгъэхъури, Абхъазым дыкIуауэ щытащ зауэм и Iэ щIыIэр зыхэIэба ди къуэшхэм я Iуэху зытетым зыщыдгъэгъуэзэну, — ядогуашэ къызэхуэсахэм Сэхъурокъуэр. — Адыгэр лIыгъэм зэи хуэхейуэ щытакъым, абы и щыхьэтщ Куржы-абхъаз зауэм зи щхьэр хэзылъхьа ди щIалэхэр, ахэр къэмылэнджэжу псэ къабзэкIэ я къуэшхэм ябгъэдэтын яхузэфIэкIащ. ФIыщIэрэ щытхъурэ яхуэфащэщ апхуэдэ бын зыгъэса адэ-анэхэм. Дэ ди лъэныкъуэкIэ тхузэфIэкI мащIэмкIэ сыт щыгъуи зыфщIэдгъэкъуэну дыхьэзырщ, — жиIащ Сэхъурокъуэм.
«ЛIыхъужь и лъэужь кIуэдыркъым» псалъэжьым и щыхьэтщ абхъазхэм ирагъэкIуэкI лэжьыгъэр, абыхэм защIэзыгъэкъуахэм ящыщу гулъытэншэу зы унагъуи цIыху закъуи къагъанэркъым, зауэр зэриухрэ илъэс 20-м щIигъуами, нобэми псэм и пэ напэр изыгъэща, къакъуэува дэтхэнэми фIыщIэ хуащI. ХуэпщIэр зыхэзыщIыкIым нэхъыбэжым утрегъэгушхуэ.
Щомахуэ Залинэ.
Сурэтыр Къарей Элинэ трихащ.
